ไฟแนนซ์ทูเดย์
ได้ข่าวว่าในการประชุมคณะกรรมการสำนักงานสลากกินแบ่งรัฐบาล ล่าสุดป่วนหนัก เพราะเจอ “ล็อบบี้”
2 มี.ค. 2555

โดย...ภูคา
 




...ได้ข่าวว่าในการประชุมคณะกรรมการสำนักงานสลากกินแบ่งรัฐบาล ล่าสุดป่วนหนัก เพราะเจอ “ล็อบบี้” เป็นรายตัวให้มีการล้มมติบอร์ดสมัยที่ เบญจา หลุยเจริญ เป็นประธานกรรมการ ซึ่งมติที่ประชุมในครั้งนั้นเห็นชอบให้ยกเลิกโควตาสลากขององค์การทหารผ่านศึกและมูลนิธิสงเคราะห์ทหารผ่านศึกจำนวน 2.6 หมื่นเล่ม เนื่องจากตรวจสอบพบว่าทำผิดระเบียบเพราะทางมูลนิธิไม่ได้จำหน่ายสลากเอง กลายเป็นเรื่องอีนุงตุงนังจนมีการเอามาผูกกับเรื่องที่ ธีระชัย ภูวนาถนรานุบาล อดีต รมว.คลัง ต้องหลุดจากเก้าอี้ 
qq...แต่เมื่อบอร์ดพิจารณาเอาเข้าจริง ทางสำนักงานสลากฯ ยันว่า โควตาเดิมที่ถูกยกเลิกได้ทำสัญญากับทางมูลนิธิ ซึ่งมูลนิธิได้จัดสรรให้พ่อค้า แม่ค้ารายอื่นไปแล้ว ทำให้กลับมติบอร์ดชุดเก่าไม่ได้ แต่เพราะเรื่องนี้มีใบสั่งจากการเมืองมาแล้วว่า ต้องขุดรากถอนโคนโควตาเก่า โดยที่ไม่แก้ปัญหาด้วยการพิมพ์สลากเพิ่มเช่นที่เคยทำกันมา เพราะทางเจ้าพ่อ เจ้าแม่รายเก่าก็วิ่งกันให้ควั่กไม่อยากให้พิมพ์สลากเพิ่ม เพราะพักหลังๆ นี้หวยขายไม่ออก
...สุดท้ายในเมื่อกลับมติไม่ได้เลยมาทุบโต๊ะจบกันตรงที่ ไม่มีการรับรองรายงานมติการประชุมบอร์ดครั้งก่อน 
เท่ากับเป็นการบีบให้ต้องเดินเรื่องไปสู่การยึดโควตาสลากของทหารผ่านศึกคืนจากคนที่เพิ่งได้โควตาไปก่อนหน้านี้ซะอย่างนั้น 
...งานนี้คนที่หนักใจ คือ สมชาติ วงศ์วัฒนศานต์ ผู้อำนวยการสำนักงานสลากฯ ที่ต้องหาทางลงกับมติบอร์ดพิลึกพิลั่นนี้ให้ได้ ส่วนอีกคน อารีพงศ์ ภู่ชอุ่ม ปลัดกระทรวงการคลัง ในฐานะประธานสลาก ที่ได้ใบสั่งจากการเมืองมาว่า ต้องทวงคืนโควตาเดิมลูกเดียวเท่านั้น